三山亭
作者：陶弼
朝代：宋

paragraphs: 諸峰不及此三峰，翠影多年路未通。
野老傳來無地主，神仙留待與山翁。
琱弓射滅虎狼迹，長劍劈開荆棘叢。
吏引旌旗先險阻，匠營樓閣出虛空。
藤蘿葉暗初無日，松桂枝新漸有風。
下瀨將軍微舉職，安南都護遠輸忠。
商誇合浦珠胎賤，民樂占城稻穀豐。
火炬影沉山岸北，潮聲流過郡城東。
四時收印來無定，終日開尊望不窮。
玉版淡魚千片白，金膏鹽蟹一團紅。
雲臺志節悲歌外，銅柱封疆醉眼中。
所惜溪頭好崖石，只書詩句不書功。